Беҙ урам буйлап киттек. Өйҙәрҙең баштарында пулеметтар, зениткалар бар. Беҙ өй тапҡырына барабыҙ ҙа автоматтарҙы, пулеметтарҙы ҡыйыҡ башына, фашистарға тоҫҡайбыҙ. Немецтәр ҡаршылыҡ күрһәтмәйенсә генә пленға бирелә. Шулай итеп бер урынға 90 немец һалдатын йыйып алып килдек. Уларҙы ҡоралһыҙландырып бер һалдат үҙебеҙҙекеләр яғына һаҡлап алып китте. Дошман һиҙеп ҡалып беҙгә өйҙәрҙән пулеметтарҙан ут асты. Беҙ немецтәрҙе ҡыуа-ҡыуа вокзал яғына барабыҙ. Командир миңә һәм бер иптәшемә алға барып ҡарап килергә ҡушты. Алда ҡалҡыуыраҡ ер бар, беҙ икебеҙ боҫоп ҡына барып вокзал яғын күҙәтәбеҙ. Күрәбеҙ, тимер юлда бронепоезд тора. Бөтә булған пушка, пулеметтарын беҙ килер яҡҡа тоҫҡап көтөп торалар. Тиҙ генә кире боролоп барып командирға һөйләп бирҙек. Аҙ ғына көс менән вокзалға һөжүм иткәндән файҙа булмаҫ ине. Шуға күрә беҙҙең отряд башҡа алға китмәне. Шул урында туҡтап, төп көстәрҙең килеп еткәнен көтөп ҡалырға булдыҡ.